****

**ระเบียบคณะกรรมการกำกับกิจการพลังงาน**

**ว่าด้วยมาตรการป้องกัน และติดตามตรวจสอบผลกระทบสิ่งแวดล้อม สำหรับผู้ประกอบกิจการ ผลิตไฟฟ้าจากพลังงานแสงอาทิตย์ด้วยเทคโนโลยีโฟโตโวลเทอิก แบบทุ่นลอยน้ำ**

**พ.ศ. ๒๕๖๒**

โดยที่เป็นการสมควรกำหนดมาตรการป้องกัน และติดตามตรวจสอบผลกระทบสิ่งแวดล้อม สำหรับผู้ประกอบกิจการผลิตไฟฟ้าจากพลังงานแสงอาทิตย์ด้วยเทคโนโลยีโฟโตโวลเทอิก แบบทุ่นลอยน้ำ ซึ่งได้รับการยกเว้นไม่ต้องจัดทำรายงานการประเมินผลกระทบสิ่งแวดล้อมตามกฎหมาย ว่าด้วยการส่งเสริมและรักษาคุณภาพสิ่งแวดล้อมแห่งชาติ

อาศัยอำนาจตามความในมาตรา ๕๐ มาตรา ๕๑ และมาตรา ๗๒ แห่งพระราชบัญญัติการประกอบกิจการพลังงาน พ.ศ. ๒๕๕๐ ประกอบกับมติคณะกรรมการกำกับกิจการพลังงาน ในการประชุม ครั้งที่ ๒๗/๒๕๖๒ (ครั้งที่ ๕๘๙) เมื่อวันที่ ๒๖ เมษายน ๒๕๖๒ คณะกรรมการกำกับกิจการพลังงาน ออกระเบียบไว้ ดังต่อไปนี้

ข้อ ๑ ระเบียบนี้เรียกว่า “ระเบียบคณะกรรมการกำกับกิจการพลังงาน ว่าด้วยมาตรการป้องกัน และติดตามตรวจสอบผลกระทบสิ่งแวดล้อม สำหรับผู้ประกอบกิจการผลิตไฟฟ้าจากพลังงานแสงอาทิตย์ด้วยเทคโนโลยีโฟโตโวลเทอิก แบบทุ่นลอยน้ำ พ.ศ. ๒๕๖๒”

ข้อ ๒ ระเบียบนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

ข้อ ๓ ในระเบียบนี้

“ผู้ขอรับใบอนุญาต” หมายความว่า ผู้ขอรับใบอนุญาตผลิตไฟฟ้าจากพลังงานแสงอาทิตย์ ด้วยเทคโนโลยีโฟโตโวลเทอิก แบบทุ่นลอยน้ำ ซึ่งได้รับการยกเว้นไม่ต้องจัดทำรายงานการประเมินผลกระทบสิ่งแวดล้อมตามกฎหมายว่าด้วยการส่งเสริมและรักษาคุณภาพสิ่งแวดล้อมแห่งชาติ

“ผู้รับใบอนุญาต” หมายความว่า ผู้รับใบอนุญาตผลิตไฟฟ้าจากพลังงานแสงอาทิตย์ ด้วยเทคโนโลยีโฟโตโวลเทอิก แบบทุ่นลอยน้ำ

“ผู้ประกอบกิจการผลิตไฟฟ้า” หมายความว่า ผู้ประกอบกิจการผลิตไฟฟ้าจากพลังงานแสงอาทิตย์ด้วยเทคโนโลยีโฟโตโวลเทอิก แบบทุ่นลอยน้ำ

“กกพ.” หมายความว่า คณะกรรมการกำกับกิจการพลังงาน

ข้อ ๔ ให้ผู้ขอรับใบอนุญาตและผู้รับใบอนุญาตดำเนินการจัดการด้านสิ่งแวดล้อม ความปลอดภัย และผลกระทบที่อาจเกิดขึ้นต่อชุมชนในพื้นที่ใกล้เคียงสถานประกอบกิจการพลังงาน ตามประมวลหลักการปฏิบัติ (Code of Practice : CoP) แนบท้ายระเบียบนี้

ข้อ ๕ ให้ประธานกรรมการกำกับกิจการพลังงานเป็นผู้รักษาการตามระเบียบนี้ และให้ กกพ. เป็นผู้มีอำนาจวินิจฉัยชี้ขาดปัญหาเกี่ยวกับการปฏิบัติตามระเบียบนี้

ข้อ ๖ ให้ผู้ประกอบกิจการผลิตไฟฟ้า ซึ่งได้รับใบอนุญาตประกอบกิจการพลังงานอยู่ก่อนวันที่ระเบียบนี้ใช้บังคับ ยื่นแผนการปรับปรุงมาตรการป้องกันและติดตามตรวจสอบผลกระทบสิ่งแวดล้อมให้เป็นไปตามประมวลหลักการปฏิบัติ (Code of Practice : CoP) แนบท้ายระเบียบนี้ ต่อ กกพ. เพื่อพิจารณาให้ความเห็นชอบภายใน ๙๐ วันนับแต่วันที่ระเบียบนี้ใช้บังคับ และให้สามารถประกอบกิจการต่อไปได้จนกว่าจะได้รับแจ้งคำสั่งของ กกพ.

ในกรณีที่ไม่มีการดำเนินการตามวรรคหนึ่ง ให้ กกพ. มีอำนาจสั่งให้ผู้ประกอบกิจการผลิตไฟฟ้าปรับปรุงหรือแก้ไขให้ถูกต้องได้ภายในระยะเวลาที่กำหนด หากไม่มีการปฏิบัติตามคำสั่ง ให้ กกพ. มีอำนาจ ที่จะพิจารณาใช้มาตรการบังคับทางปกครองเพื่อให้เป็นไปตามคำสั่งนั้นได้

ประกาศ ณ วันที่ พฤษภาคม พ.ศ. ๒๕๖๒

(นายเสมอใจ ศุขสุเมฆ)

ประธานกรรมการกำกับกิจการพลังงาน